Predkladacia správa

	Návrh zákona, ktorým sa dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov sa predkladá ako iniciatívny návrh. 
Obsahom predloženého návrhu zákona je 
a)	doplnenie kompetencií Ministerstva spravodlivosti Slovenskej republiky (ďalej len „ministerstvo“) v súvislosti s potrebou zabezpečiť sprístupnenie Úradného vestníka Európskych spoločenstiev,
b)	doplnenie kompetencie ministerstva zabezpečovať zastupovanie Slovenskej republiky v konaní pred Európskym súdnym dvorom v Luxemburgu.

Vstupom Slovenskej republiky do Európskej únie vznikne povinnosť zabezpečiť sprístupnenie Úradného vestníka Európskych spoločenstiev z dôvodu informovania verejnosti o právnych aktoch Európskych spoločenstiev, ako aj z dôvodu nevyvrátiteľnej právnej domnienky, že všetko čo bolo vyhlásené sa stalo známe každému. Rovnako vznikne nutnosť zabezpečiť zastupovanie Slovenskej republiky v konaní pred Európskym súdnym dvorom v Luxemburgu. 
Z týchto dôvodov sa navrhuje doplniť § 13 zákona č. 575/2001 Z.z. o dve nové kompetencie ministerstva a umožniť tak ministerstvu zabezpečovať predmetné činnosti.

Prijatím návrhu zákona vzniknú požiadavky na výdavky štátneho rozpočtu na rok 2004 a aj na ďalšie roky, v súvislosti s realizáciou sprístupnenia Úradného vestníka ES, ako aj v súvislosti so zriadením kancelárie zástupcu pred Európskym súdnym dvorom ktorý bude zabezpečovať zastupovanie Slovenskej republiky. Prijatie návrhu nebude mať ekonomický vplyv, environmentálny vplyv a ani vplyv na zamestnanosť. 
Návrh zákona nie je potrebné prerokovať v Rade hospodárskej a sociálnej dohody.